15. veebruaril toimunud valimistel Narva koguduses osales kolmandik koguduse liikmetest. Senised juhatuse liikmed valiti tagasi. Ometi oli  tulemuses ka silmapaistvalt erksaid hetki: kui tagasivalitud juhatuse esimees Ülo Korjus valiti juhatusse esmakordselt 24. veebruaril 1957 ehk 52 aastat tagasi, siis noorim juhatuse liige on 11. klassi õpilane Sten Torpan. Õpetaja Villu Jürjo kinnitusel ei olnud juhatuse liikmekandidaadid varem valmis mõeldud, vaid sai kokku lepitud, et juhatusse esitatakse viis nõukogu valimistel enim hääli saanud liiget.  Õpetaja avaldas senisele nõukogule ja juhatusele tänu selle eest, et koguduses ei ole kõigi nende  aastate jooksul olnud ühtegi tõsisemat tüli ega intriigi. «Narva kogudus ei ela just kõige igavamat elu ja põhjusi erinevateks arvamusteks oleks enam kui küllaga. Et elu on kulgenud üksmeeles ja stabiilsuses, just selle eest suurimad tänud koguduse juhatusele ja nõukogule.»